Document ID: 32005L0037

DIRETTIVA TAL-KUMMISSJONI 2005/37/KE
tat-3 ta' Ġunju 2005
li temenda d-Direttivi tal-Kunsill 86/362/KEE u 90/642/KEE rigward il-livelli massimi ta’ xi residwi tal-pestiċidji fi u fuq ċereali u xi prodotti li joriġinaw mill-pjanti, inklużi frott u ħaxix
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar id-delimitazzjoni tal-livelli massimi ta’ residwi tal-pestiċidji fi u fuq ċereali (1), u b’mod partikolari l-Artikolu 10 tiegħu;
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 dwar id-delimitazzjoni tal-livelli massimi għal residwi tal-pestiċidji fi u fuq xi prodotti li joriġinaw mill-pjanti inklużi frott u ħaxix (2), u b’mod partikolari l-Artikolu 7 tiegħu,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid ta’ prodotti għall-protezzjoni tal-pjanti fuq is-suq (3), u b’mod partikolari l-Artikolu 4(1)(f) tiegħu,
Billi:
(1)
Dawn is-sustanzi attivi eżistenti li ġejjin ġew inklużi fl-Anness I tad-Direttiva 91/414/KEE: maleic hydrazide bid-Direttiva tal-Kummissjoni 2003/31/KE (4); propyzamide bid-Direttiva tal-Kummissjoni 2003/39/KE (5)); u mecoprop u mecoprop-P bid-Direttiva tal-Kummissjoni 2003/70/KE (6).
(2)
Is-sustanzi attivi ġodda isoxaflutole, trifloxystrobin, carfentrazone-ethyl u fenamidone ġew inklużi fl-Anness I tad-Direttiva 91/414/KEE bid-Direttiva tal-Kummissjoni 2003/68/KE (7).
(3)
L-inklużjoni fl-Anness I tad-Direttiva 91/414/KEE tas-sustanzi attivi konċernati kienet bażata fuq l-istima ta’ l-informazzjoni preżentata rigward l-użu propost. L-informazzjoni dwar dan l-użu ġiet preżentata minn xi Stati Membri skond l-Artikolu 4(1)(f) tad-Direttiva 91/414/KEE. L-informazzjoni disponibbli ġiet riveduta u hija suffiċjenti biex tippermetti li jiġu delimitati ċerti livelli massimi tar-residwi (MRLs).
(4)
Meta ma jeżisti ebda MRL Komunitarju jew MRL proviżorju, l-Istati Membri għandhom jistabbilixxu MRL nazzjonali proviżorju skond l-Artikolu 4(1)(f) tad-Direttiva 91/414/KEE qabel ma jkunu jistgħu jiġu awtorizzati prodotti għall-protezzjoni tal-pjanti li fihom dawn is-sustanzi attivi.
(5)
L-MRLs Komunitarji u l-livelli rakkomandati mill-Kodiċi Alimentarius huma delimitati u evalwati bi proċeduri simili. Hemm numru limitat ta’ Kodiċi MRLs għall-maleic hydrazide. Diġà hemm MRLs Komunitarji fid-Direttiva 90/642/KEE għal: maleic hydrazide, (Direttiva tal-Kunsill 93/58/KE) (8) u fid-Direttivi 86/362/KEE u 90/642/KEE għal: propyzamide (Direttivi tal-Kunsill 96/32/KE (9) u 96/33/KE (10)). Dawn ġew kunsidrati meta l-MRLs in kwistjoni jiġu delimitati bl-addattazzjonijiet li saru b’din id-Direttiva. Kodiċi MRLs li jiġu rakkomandati għall-irtirar fil-futur qrib ma ġewx meqjusa. L-MRLs bażati fuq Kodiċi MRLs ġew evalwati fid-dawl tar-riskju għall-konsumatur. L-ebda riskju ma ġie stabbilit meta jintużaw il-punti tossikoloġiċi bażati fuq l-istudju disponibbli għall-Kummissjoni.
(6)
Rigward l-inklużjoni fl-Anness I tad-Direttiva 91/414/KEE tas-sustanzi attivi in kwistjoni, l-evalwazzjonijiet relatati tekniċi u xjentifiċi ġew finalizzati fil-forma ta’ rapporti ta’ reviżjoni tal-Kummissjoni. Ir-rapporti ta’ l-istima għas-sustanzi msemmija ġew finalizzati fid-dati msemmija fid-Direttivi tal-Kummissjoni ċitati fil-Preamboli (1) u (2). Dawn ir-rapporti iddeterminaw it-Teħid Aċċettabbli ta’ Kuljum (ADI) u jekk meħtieġ, id-Doża Akuta ta’ Riferenza (ARfD) għas-sustanzi in kwistjoni. L-esposizzjoni tal-konsumaturi tal-prodotti ta’ l-ikel trattat bis-sustanza attiva in kwistjoni ġiet stmata u evalwata skond il-proċeduri tal-Komunità. Ittieħed kont ukoll tal-gwida pubblikata mill-Organizzazzjoni Dinjija tas-Saħħa (11) u l-opinjoni tal-Kumitat Xjentifiku għall-Pjanti (12) dwar il-metodoloġija użata. Huwa konkluż illi l-MRLs proposti ma jwasslux sabiex dawk l-ADIs jew l-ARfD jiġu eċċeduti.
(7)
Sabiex jiġi żgurat li l-konsumatur huwa mħares b’mod xieraq mill-esposizzjoni għar-residwi li jirriżultaw mill-użi mhux awtorizzati tal-prodotti għall-protezzjoni tal-pjanti, għandhom jiġu delimitati MRLs proviżorji għall-kombinazzjonijiet tal-prodott/pestiċidju rilevanti fil-limitu l-aktar baxx tad-determinazzjoni analitika.
(8)
L-istabbiliment fuq livell Komunitarju ta’ tali MRLs proviżorji ma jimpedix lill-Istati Membri milli jiddeterminaw MRLs provviżorji għas-sustanzi in kwistjoni skond l-Artikolu 4(1)(f) tad-Direttiva 91/414/KEE u l-Anness VI tagħha. Huwa meqjus li perjodu ta’ erba’ snin huwa biżżejjed sabiex jiġu permessi aktar użi tas-sustanza attiva in kwistjoni. L-MRL proviżorju għandu mbagħad jiġi definittiv.
(9)
Għalhekk huwa meħtieġ li jiġu miżjuda jew sostitwiti, ir-residwi kollha tal-pestiċidji li jirriżultaw mill-użu ta’ dawn il prodotti għall-protezzjoni tal-pjanti fl-Annessi tad-Direttivi 86/362/KEE u 90/642/KEE biex jiġu permessi sorveljanza u kontroll xierqa tal-projbizzjoni ta’ l-użu tagħhom u biex jiġi mħares il-konsumatur. Fejn l-MRLs diġà ġew definiti fl-annessi ta’ dawk id-direttivi huwa xieraq li jiġu modifikati. Fejn l-MRLs ma ġewx definiti s’issa, huwa xieraq li jiġu delimitati għall-ewwel darba.
(10)
Id-Direttivi 86/362/KEE u 90/642/KEE għalhekk għandhom jiġu emendati f’dan is-sens.
(11)
Il-miżuri previsti f’din id-Direttiva huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
Id-Direttiva 86/362/KEE hija emendata kif ġej:
a)
Fil-Parti A ta’ l-Anness II huma miżjuda l-massimi tal-livelli tar-residwi tal-pestiċidji għal isoxaflutole, trifloxystrobin, carfentrazone-ethyl, mecoprop, mecoprop-P, maleic hydrazide u fenamidone kif jidher fl-Anness I ta’ din id-Direttiva.
b)
Fil-Parti A ta’ l-Anness II il-livelli massimi tar-residwi tal-pestiċidji għall-propyzamide huma sostitwiti b’dawk kif jidher fl-Anness II ta’ din id-Direttiva.
Artikolu 2
Id-Direttiva 90/642/KEE hija emendata kif ġej:
a)
Fl-Anness II huma miżjuda l-livelli massimi tar-residwi tal-pestiċidji għall-isoxaflutole, trifloxystrobin, carfentrazone-ethyl, mecoprop, mecoprop-P u fenamidone kif jidher fl-Anness III ta’ din id-Direttiva.
b)
Fl-Anness II il-livelli massimi tar-residwi tal-pestiċidji għall-propyzamide u maleic hydrazide huma sostitwiti b’dawk kif jidher fl-Anness IV ta’ din id-Direttiva.
Artikolu 3
1. L-Istati Membri għandhom jaddottaw u jippubblikaw, sa mhux aktar tard minn [sitt xhur wara l-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea], il-liġijiet, regolamenti u dispożizzjonijiet amministrattivi meħtieġa sabiex ikunu konformi ma’ din id-Direttiva. Għandhom minnufih jikkomunikaw lill-Kummissjoni t-test ta’ dawk id-dispożizzjonijiet u skeda tal-korrelazzjoni bejn dawk id-dispożizzjonijiet u din id-Direttiva.
Għandhom japplikaw dawk id-dispożizzjonijiet minn [18-il xahar wara l-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea].
Meta l-Istati Membri jaddottaw dawk id-dispożizzjonijiet, għandu jkun fihom riferenza għal din id-Direttiva jew jiġu akkumpanjati minn tali riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-riferenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jaddottaw fil-qasam kopert b’din id-Direttiva.
Artikolu 4
Din id-Direttiva għandha tidħol fis-seħħ fl-20 jum wara dik tal-pubblikazzoni tagħha fil-Ġurnal Uffiċjali ta’ l-Unjoni Ewropea
Artikolu 5
Din id-Direttiva hija indirizzata lill-Istati Membri.
Magħmula f’Brussel, nhar it-3 ta' Ġunju 2005.

Labels: 7
20
17
6